รัฐเก็บแน่ภาษีเฟซบุ๊ก
สรรพากรจ่อส่ง ครม.เก็บภาษีผู้ประกอบการธุรกรรมอิเล็กทรอนิกส์ รอกระทรวงดีอีร่วมแก้กฎหมายด้วย
19 ก.ค. 2560

สรรพากรจ่อส่ง ครม.เก็บภาษีผู้ประกอบการธุรกรรมอิเล็กทรอนิกส์ รอกระทรวงดีอีร่วมแก้กฎหมายด้วยนายประสงค์ พูนธเนศ อธิบดีกรมสรรพากร เปิดเผยว่า ได้ทำประชาพิจารณ์ร่างพระราชบัญญัติ (พ.ร.บ.) แก้ไขเพิ่มเติมประมวลรัษฎากร เพื่อรองรับการเก็บภาษีจากผู้ประกอบการธุรกรรมอิเล็กทรอนิกส์ (e-Business) เรียบร้อยแล้ว คาดว่าจะเสนอให้กระทรวงการคลังเห็นชอบภายในเดือนนี้  อย่างไรก็ตาม การเสนอร่างกฎหมายให้คณะรัฐมนตรี (ครม.) เห็นชอบ ต้องรอร่างกฎหมายของกระทรวงดิจิทัลเพื่อเศรษฐกิจและสังคม (กระทรวงดีอี) ที่เกี่ยวข้องกับเรื่องนี้ เพื่อให้ผู้ประกอบการนิติบุคคลซึ่งตั้งขึ้นตามกฎหมายของต่างประเทศ ประกอบกิจการโดยการใช้สื่ออิเล็กทรอนิกส์ ทำให้เกิดรายได้ในประเทศไทย ต้องทำตามกฎหมายของกระทรวงดีอีที่จะออกมาด้วย ซึ่งทางกรมสรรพากรและกระทรวงดิจิทัลฯ ได้มีการหารือร่วมกันอย่างใกล้ชิด"ผู้ประกอบการนิติบุคคลซึ่งตั้งขึ้นตามกฎหมายของต่างประเทศ ประกอบกิจการโดยการใช้สื่ออิเล็กทรอนิกส์ ทำให้เกิดรายได้ในประเทศไทย จะต้องทำตามทั้งกฎหมายของกระทรวงดิจิทัลฯ และกฎหมายของกรมสรรพากร หากไม่ดำเนินการก็จะมีความผิดทั้งสองกฎหมาย" นายประสงค์ กล่าวสำหรับการออกกฎหมายครั้งนี้ กรมสรรพากรต้องการอุดช่องว่างการเก็บภาษีจากสื่อสังคมออนไลน์ เช่น ยูทูบ กูเกิล ไลน์ และเฟซบุ๊ก เป็นต้น เนื่องจากกฎหมายปกติที่มีอยู่ไม่สามารถเก็บภาษีเงินได้ที่เกิดขึ้นในไทยได้ โดยอัตราภาษีหัก ณ ที่จ่าย ที่กฎหมายจะสั่งให้ธนาคารพาณิชย์ในฐานะผู้จ่ายเงิน ต้องนำส่งกรมสรรพากรสูงสุดที่ระบุไว้คือ 15%